– Vi har fått en del rapporteringer på norske borgere som har blitt forsøk presset til å levere informasjon til blant annet russiske myndigheter, sier seksjonsleder Arne Christian Haugstøyl ved Forebyggende avdeling i Politiets sikkerhetstjeneste (PST).

PST advarer nå nordmenn mot å være for naive i Russland. De ser en økning av tilfeller hvor russisk etterretning prøver å lure godtroende nordmenn til å gi fra seg informasjon.

Sex, vodka og kriminalitet drar nordmenn inn i fella

ADVARER: Seksjonsleder Arne Christian Haugstøyl ved Forebyggende avdeling i Politiets sikkerhetstjeneste. Foto: Ellen Omland / NRK

Både nordmenn på forretningsreise med interessant informasjon og norske politikere har blitt presset, gjerne ved hjelp av vodka og sex som trues med å avsløres, og typiske «honningfeller». Uttrykket er særlig brukt i etterretningsmiljøer om situasjoner der sex brukes som lokkemiddel for å skaffe sensitiv informasjon.

– Mer normalt er det å gjøre en ulovlig handling i landet man er i, så trues man med å bli straffeforfulgt og presses på den måten, forklarer Haugstøyl.

– Nordmenn er for naive

Kjente etterretningsmetoder, men den siste tiden har de vært på frammarsj, mener PST. Etter russernes annektering av Krim-halvøya i Ukraina, har norsk næringsliv og politikere blitt mer skeptiske til møter med russere.

Dermed er ikke dørene til Norge like åpne lenger, noe Haugstøyl mistenker har ført til økningen i etterretningspress mot enkeltpersoner.

– Det er en skremmende utvikling som vi må være oppmerksomme på, sier Haugstøyl.

– Er nordmenn for dumme når vi reiser til utlandet?

– Til det vil jeg nesten svare ja, vi er naive når vi er på reise til denne type land, sier seksjonslederen.

Russland avviser påstandene

NRK har vært i kontakt med den russiske ambassaden i forbindelse med denne saken. I en e-post avviser presseattachen i ved ambassaden alle påstandene fra PST.

– Disse påstandene er skandaløse og ikke annet enn løgn, skriver Andrey Kulikov ved ambassaden.

Stortingsrepresentanter bekrefter PST-kontakt

Flere stortingsrepresentanter NRK har snakket med, forteller at de har hatt samtaler med PST. Ingen vil snakke åpent om dette i NRKs medier.

PST har i disse samtalene gitt råd om hva man bør gjøre og ikke bør gjøre i møte med russiske politikere, diplomater og forretningsfolk, men de mistenker at mange kan ha vanskelig å snakke om presset de utsettes for.

– Vi mistenker store mørketall, for enkelte vil nok føle presset såpass stort at de ikke vil rapportere om dette til oss eller sin arbeidsgiver når de kommer tilbake, sier Haugstøyl.